Dôvodová správa

Všeobecná časť

Zákonom č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky prešli na samosprávne kraje príslušné kompetencie z krajských úradov a okresných úradov dňom 1. 1. 2002 podľa zákona NR SR č.164/1996 
Z. z. o dráhach a o zmene zákona č.455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov,  dňom 1. 4. 2002 prešli na samosprávne kraje príslušné kompetencie z krajských úradov podľa zákona NR SR č.168/1996 Z. z. o cestnej doprave v znení neskorších  predpisov a dňom 1. 1. 2003 prešli na obce príslušné kompetencie z okresných úradov podľa zákona č. 135/1961Zb. o pozemných komunikáciách (cestný zákon) v znení neskorších predpisov. 
Zákonom č.534/2003 Z. z. o organizácii štátnej správy na úseku cestnej dopravy a pozemných komunikácií a o zmene a doplnení niektorých zákonov sa zriadili a určilo sa postavenie pre krajské úrady pre cestnú dopravu a pozemné komunikácie a obvodné úrady pre cestnú dopravu a pozemné komunikácie ako miestne orgány štátnej správy na úseku cestnej dopravy a pozemných komunikácií. Zároveň došlo podľa zákona č.515/2003 Z. z. o krajských úradoch a obvodných úradoch a o zmene a doplnení niektorých zákonov aj k odčleneniu krajských úradov a obvodných úradov v činnostiach všeobecnej vnútornej správy, živnostenského podnikania a civilnej ochrany. 
	Štátnu správu na úsekoch cestnej dopravy, pozemných komunikácií a vo veciach dráh vykonávajú obce a samosprávne kraje v rozsahu ustanovenom osobitnými predpismi.
  	Ministerstvo dopravy, pôšt a telekomunikácií Slovenskej republiky vypracovalo návrh zákona o osobitnom kvalifikačnom predpoklade za účelom zabezpečenia kvalitného plnenia úloh štátnej správy na úsekoch cestnej dopravy, pozemných komunikácií a vo veciach dráh, aby bol zabezpečovaný zamestnancami, ktorí majú zodpovedajúce odborné vedomosti a praktické schopnosti a spĺňajú osobitný kvalifikačný predpoklad.
Návrh zákona je v súlade s Ústavou Slovenskej republiky a s ostatnými všeobecne záväznými právnymi predpismi Slovenskej republiky, ako aj s medzinárodnými zmluvami, ktorými je Slovenská republika viazaná.
Predložený návrh zákona má dopad na štátny rozpočet, pričom finančné prostriedky budú zabezpečené v rámci schválených limitov kapitoly Ministerstva dopravy, pôšt a telekomunikácií SR. Túto skutočnosť zobralo Ministerstvo financií SR na vedomie listom 
č. MF/27203/2005-81 zo dňa 1.12.2005. Návrh zákona nemá dopad na rozpočty obcí, na rozpočty VÚC, ani na rozpočty ostatných inštitúcií.
Návrh zákona nevyžaduje zvýšené nároky na pracovné sily, nemá vplyv na životné prostredie a podnikateľské prostredie.

Osobitná časť

K § 1 

	Ustanovenie vymedzuje, že zamestnanci pri výkone práce vo verejnom záujme zabezpečujúci prenesený výkon štátnej správy na úsekoch cestnej dopravy, pozemných komunikácií a vo veciach dráh musia spĺňať osobitný kvalifikačný predpoklad k výkonu svojej činnosti, upravený v tomto zákone.

K § 2

	V ustanovenie upravuje základné vymedzenia inštitútu osobitného kvalifikačného predpokladu, pričom sa umožňuje predmetné činnosti zabezpečovať zamestnancami so stredoškolským alebo vysokoškolským vzdelaním s podmienkou príslušnej praxe v oblasti dopravy. Pre prípad, že zamestnanec zabezpečuje prenesený výkon štátnej správy súčasne na viacerých úsekoch, ustanovuje sa, že musí získať osobitný kvalifikačný predpoklad aspoň pre jeden z nich. O tom, ktorý to bude, rozhodne zamestnávateľ podľa prevažujúcich činností zamestnanca prihlásením zamestnanca na odbornú prípravu podľa § 3 ods. 5.

K § 3 

	Ustanovenia vymedzujú obsah a rozsah odbornej prípravy, ktorú bude zabezpečovať vzdelávacia ustanovizeň. Obsah odbornej prípravy na získanie osobitného kvalifikačného predpokladu je uvedený v prílohe č.1, ktorá obsahuje všeobecne záväzné právne predpisy, ktorých znalosť je potrebná k dosiahnutiu všeobecných a špecifických vedomostí každého zamestnanca zabezpečujúceho prenesený výkon štátnej správy na úsekoch cestnej dopravy, pozemných komunikácií a vo veciach dráh.

K § 4

	Ustanovenie vymedzuje obsah a rozsah skúšky, organizáciu a priebeh skúšky, trvanie skúšky s časovým ohraničením a percentuálne hodnotenie písomnej časti skúšky, opakovanie skúšky, ako aj neúčasť na skúške z ospravedlniteľných dôvodov s určením náhradného termínu vykonania skúšky.   

K § 5 a § 6

	Obsahom týchto ustanovení je zloženie a činnosť skúšobnej komisie, členstvo v skúšobnej komisii, hodnotenie skúšky, zápisnica o priebehu a výsledku skúšky. 

K § 7	
	Ustanovenie upravuje náležitosti osvedčenia o získaní osobitného kvalifikačného predpokladu na zabezpečenie preneseného výkonu štátnej správy  v príslušných oblastiach na samosprávnom kraji alebo obci. Ďalej upravuje činnosť vzdelávacej ustanovizne pri vydávaní a archivovaní osvedčenia, ako aj vydanie duplikátu tohto osvedčenia.

K § 8

	V súčasnosti sú v pracovnom pomere zamestnanci, ktorí zabezpečujú prenesený výkon štátnej správy a osobitný kvalifikačný predpoklad buď nemajú, alebo ho získali podľa doterajších právnych predpisov (Nariadenie vlády č. 157/1997 Z. z. o osobitných kvalifikačných predpokladoch na výkon niektorých činností v krajských úradoch a okresných úradoch, ktoré bolo zrušené zákonom č. 515/2003 Z. z.). Ustanovenie upravuje, že zamestnanci, ktorí osobitný kvalifikačný predpoklad nemajú, musia tento získať do jedného roka od nadobudnutia účinnosti zákona. Zamestnancom, ktorí osobitný kvalifikačný predpoklad majú, sa navrhuje získaný osobitný kvalifikačný predpoklad uznať.

K § 9

	Účinnosť zákona sa navrhuje dňom 1. 6. 2006.